भोजप्रबन्ध
भोजप्रबन्ध, संस्कृत लोकसाहित्य का एक अनुपम ग्रंथ है। यह बल्लाल सेन की कृति मानी जाती है। इसकी रचना गद्य-पद्यात्मक है। इसमें महाराज धारेश्वर भोज की राजसभा के कई सुन्दर कथानक है। यद्यपि इन कथानकों की ऐतिहासिक प्रामाणिकता पूर्ण रूप से स्वीकृत नहीं की जा सकती, तथापि यह ग्रंथ 11वीं शताब्दी ईसवी में वर्तमान जनजीवन पर प्रकाश डालने में बहुत कुछ समर्थ है। विद्याव्यासंगी स्वयं कविपंडित नरेश के होने पर किस प्रकार राजसभा में आस्थानपंडितों की मंडली तथा आगंतुक कविगण नित्य काव्यशास्त्र के विनोद द्वारा कालक्षेप करते थे, इसकी झाँकी इस ग्रंथ में प्रति पद पर मिलती है। दानवीर महाराज भोज किस प्रकार कवियों का सम्मान करते थे, इसका आदर्श इस ग्रंथ में मिलता है।
कई पाश्चात्य मनीषियों ने भारतीय ऐतिहासिक तत्वों की खोज में भोजप्रबंध का अध्ययन कर तत्संबंधी अपने विचारों का प्रकाशन अनेक लेखों द्वारा किया है।
उस समय संस्कृत न केवल राजभाषा ही थी अपितु उसे जनभाषा का भी गौरव प्राप्त था। भोजनगरी में ऐसा एक भी गृहस्थ न था जो संस्कृत में कविता रचने में असमर्थ हो। उस समय का भारवाहक भी व्याकरण के अशुद्ध प्रयोग पर आपत्ति उठाने में समर्थ था, कुंभकार तथा रजक, बाल, वृद्ध एवं स्त्रियाँ भी काव्यकला से अनभिज्ञ न थी। भोजप्रबंध में प्रबंध की अवतरणिका के अतिरिक्त 85 रोचक कथाएँ हैं और उन सबमें महाराज भोज से संबंधित किसी न किसी घटना का मनोरम वर्णन है।
भोजप्रबंध के पद्य प्रायः सुभाषित हैं, भाषा सरल परन्तु काव्यशैली से अनुप्राणित है। काव्यनिर्माण की रीति सर्वत्र वैदर्भी है तथा काव्यप्रबंध प्रसाद गुण से ओतप्रोत है। गद्य प्रायेण चूर्णक के रूप में हैं, छोटे वाक्य हैं, व्याकरण के दुरूह प्रयोगों का सर्वथा अभाव है। दीर्ध समास तो क्वचित् ही दृष्टिगोचर होते हैं। यह ग्रंथ अलंकार तथा काव्यगत चमत्कार से परिपूर्ण है। इसमें सुन्दर उपमाएँ, उत्प्रेक्षा, रूपक, दृष्टान्त आदि अलंकारों के मध्य कहीं कहीं अक्लिष्ट श्लेष का प्रयोग अत्यंत हृदयंगम है। उदाहरणार्थ- किसी समय हेमंतकाल में महाराज भोज अँगीठी ताप रहे थे, उनके निकट कवि कालिदास विराजमान थे। कौतुकवश राजा ने कवि से अँगीठी (जिसे संस्कृत में 'हसंती' कहते हैं) का वर्णन करने को कहा। कविवर तुरंत ही एक आर्या प्रस्तुत करते है:
यह पद्य श्लिष्ट मालोपमा का रमणीय उदाहरण है तथा कविप्रतिभा का भी उज्ज्वल निदर्शन है। ऐसे अनेक प्रसंगों पर कविगण द्वारा प्रस्तुत सुंदर सुभाशित का भोजप्रर्बध एक सुंदर भांडार है।
भोजप्रबंध, बल्लाल की कृति है। बल्लाल के संबंध में प्रामाणिक जानकारी नहीं है। इतना ही पता चलता है कि बल्लाल दैवज्ञ अथवा बल्लाल मिश्र नामक एक काशीनिवासी विद्वान् था। उसके पिता का नाम त्रिमल्ल था। भोजप्रबंध के अंत:साक्ष्य के आधार पर कहा जा सकता है कि बल्लाल का समय कहीं ई॰ 16वीं शताब्दी होगा।
भोजप्रबन्ध के नाम से बल्लाल के अतिरिक्त अन्य कवियों द्वारा प्रणीत कृतियाँ भी हैं। कहा जाता है कि आचार्य मेरुतुंग ने भी एक भोजप्रबंध लिखा था जो आज उपलब्ध नहीं है। इतना अवश्य है कि मेरुतुंग के "प्रबंध चिंतामणि" में भोज कथाएँ हैं। इसी तरह कवि पद्यगुप्त, वत्सराज, शुभशील एवं राजवल्लभ द्वारा प्रणीत भोजप्रबंध का उल्लेख ऑफ्रेक्ट ने किया है। परंतु ये कृतियाँ अब तक अप्रकाशित हैं।
बल्लालकृत भोजप्रबंध के दो पाठ उपलब्ध होते हैं- गौड़ीय पाठ जो कलकत्ता से प्रकाशित है तथा अधिक प्रचलित है, दूसरा दाक्षिणात्य पाठ जिसका प्रचार दक्षिण के राज्यों में है। भोजप्रबंध पर जीवानन्द विद्यासागर कृत सुबोध टीका मिलती है। यह मूल ग्रंथ निर्णयसागर प्रेस, बंबई से भी प्रकाशित हुआ है। भोजप्रबंध का कई भाषाओं में अनुवाद हो चुका है, अंग्रेजी में इसका अनुवाद लुई ग्रे द्वारा विरचित अमेरिकन ओरिएंटल सोसाइटी (ग्रंथसंख्या 34) से प्रकाशित हुआ है।
भोजप्रबन्ध के प्रमुख विषय निम्नलिखित हैं-
१. भोजस्य राज्य प्राप्तिः
२. गोविन्द पण्डित भोजराजेन च विदुषां सम्मानम्
३. राजसभायां कालिदासस्य आगमनम्
४. कालिदासेन भोजः प्रशंसितः
५. सभायां श्रुतिपारङ्गता विद्वांसः
६. कविर्लक्ष्मीधरः कुविन्दश्च
७. रात्रौ राज्ञो नगर भ्रमणम्
८. क्रीडाचन्द्रः
९. रामेश्वर कवेरन्यकवीनां च सत्कारः
१०. कालिदासस्य कलङ्कनिवारणम्
११. विदुषां सत्कारः कतिपय कथाः
१२. भोजस्य विक्रमादित्यसमं दानम्
१३. भोजस्य काव्यानुरागः कतिपय कथाः
१४. विष्णु कविः
१५. समाप्तेपिकोषे राज्ञा दानम्
१६. प्रभूतदानस्य कतिपयकथाः
१७. भोजस्य दर्पभङ्गः
१८. विपुलदानस्य कतिपयकथाः
१९. कालिदासभवभूत्योः स्पर्धा
२०. दानस्य कतिपय कथाः
२१. देवजय हरिशर्मयोः स्पर्धा
२२. विदुषां काशिगमनन्
२३. शोकतृप्तो राजा
२४. काव्य क्रीडा
२५. अदृष्ट परहृदय-बोद्धा कालिदासः
२६. अदृष्टबोधस्य अन्याः कथाः
२७. ब्रह्मराक्षस निवारणम्
२८. मल्लिनाथस्य दारिद्र्यनिवारणम्
२९. राज्ञः सर्वस्वदानन्
३०. तक्रविक्रेत्री युवती
३१. विलक्षण समस्या-पूर्त्तिः
३२. चौरो भुक्कुड़ः कविः
३३. कविसत्कार
३४. रोगी राजा
३५. गावासभायाः पीठिका
३६. राज्ञश्चरमगीतिः
बिल्लाल सेन द्वारा रचित भोजप्रबन्ध का आरम्भ इस प्रकार होता है-
तदनन्तर रात में गुप्त रूप से भोज भी नदी तट पर ले जाया गया। "योगी ने भोज को जिन्दा कर दिया है", ऐसी प्रसिद्धि हो गयी। उसके बाद गजराज पर चढ़कर नगरवासियों और मंत्रियों से घिरा भोजराज राजमहल में पहुंचा। बन्दीजन उसका गान कर रहे थे, नगाड़े और मृदंग बज रहे थे। राजा उसका आलिंगन करके रोने लगा। भोजने भी रोते हुए मुंज को चुपाकर उसकी स्तुति की।
तत्पश्चात् सन्तुष्ट हुए राजा ने अपने उस सिंहासन पर बैठा कर और छत्रचामर आदि राज चिह्नों से सुशोभित कर भोज को राज्य दे दिया। अपने प्रत्येक पुत्र को एक-एक गाँव देकर अपने सबसे प्रिय जयन्त कुमार को राज भोज के निकट रख दिया। तदनन्तर परलोक सुधारने की इच्छा करता मुंज भी अपनी पटरानियों सहित तपोवन भूमि में जाकर परम तप करने लगा। उसके बाद राजा भोज राज्य का पालन करने लगा।